text:
Cressi a Milan fin di picinins e mantignî dut câs un leam fuarton cul Friûl.
◆ E je la storie di tancj fîs di emigrâts furlans te citât meneghine, e Antonio Cosmacini al è un esempli perfet.
◆ «Ma jo o soi nassût a Gurize!» al ten a marcâ «E ancjemò o soi resident, a Cormons» di dulà che vegnin i siei gjenitôrs. Antonio al à vût la fortune, peraulis sôs, di jessi nassût in Friûl parcè che i siei, che a erin za a stâ a Milan, si cjatavin in feriis «a cjase».
◆ Dopo di chê fortune Antonio, che cumò al à cincuante agns, al à passât la vite a Milan, ma simpri cul cûr ancje in Friûl. «Gno pari di piçul mi puartave ai events dal Fogolâr di Milan, ai timps che al jere Ardito Desio president.»
Une volte cressût, la passion pal Friûl al à tacât a seguîle bessôl «Cuant che o jeri universitari o levi aes trasfiertis dal Udin di bessôl, in tren. E cussì o ai cognossût i fantats dal Nucleo Milano, un biel trop di zovins furlans che a jerin a stâ o nassûts a Milan».
◆ Ma la passion no si è fermade al balon: Antonio al è stât fra i fondadôrs de associazion FAF-Fantats Furlans. Un trop di zovins che a forin i prins a fâ maiutis par furlan e che cualchidun si visarà che a produserin i libretuts clamâts Fregul cul formât dai Millelire che a levin tant in chei timps. Trops agns sono aromai? «O vin fat la fieste dai 20 agns intal 2016! Cumò però no sin plui atîfs.»
Cumò al à metût sù famee, al à doi fîs che no ur à fat mancjâ nancje a lôr il leam cu la Patrie «Ogni an une part di feriis lis fasìn a Grau, clâr! Ancje se no vignìn plui tant dispès a Cormons come cuant che e jere la none».
◆ Ancje se si impromet di dedicâ plui timp al Friûl, prin o dopo, di fat prime di saludâsi Antonio mi dîs «I ten a marcâ che tal imprin il FAF si clamave FAF-Fuarce Autonomiste Furlane. Plui in là, cuant che o varai plui timp bisugnarà tornâ a cjapâ sù chel discors».
◆ Benon, Toni, alore ti spietìn par tirâ sù i destins de Patrie. ❚
Dree Venier


c: text/html

text:
– Ce vergogne, di lâ a platâsi …! Jo no lu varès mai tradît cussì ! O soi restât li tal fossâl come un puar cjan bandonât. Aromai al jere scûr, o cjalavi il cîl e lis stelis e o vaivi lagrimis di cjan par un om cence cûr ni anime.
7 coments On Storie di un cjan
-
Biele conte, un bile furlan che al sbrisse vie ben. Pecjât che no met ligrie, magari cussì no e je une brute veretât. E ben vignude in contecurte a la siore o signorine Egle.
-
Siore Egle benvignude a Contecurte, la sô conte mi à plasût unevore, ancje se purtrop e mostre metiint in rilêf un dai tancj difiets umans.
O vuei ancje dîsi che "navigant" te virtualitât o vei il plasê di sintîle recitânt: "Profum de fraulis, Claps e Mai plui vuere."
E come che al dîs: Laurin Zuan Nardin
"Une vôs poetiche di preseâ, in plui che par siei merts, par vie che e je feminine"
Le saludi
-
-
Compliments a DONE Egle pa so conte pedagogjche,ricje di sintiments educatifs metuts ju cuntune sensibilitat umane che speri rivi a fora il corean dai curs plui durs.Brave e baste. Lussian
-
Sint ca mo Egle, o soi stât in vacance in tune valade dal Piemont ta un albierc par curis termâls, plen di vecjuts ben sintint, ma ducj cul lôr cjanut ca lu puartavin fintremai te sale di gustâ, e o stenti a crodi che che Re Toni ai vedi fât che robe li al so cjanut. Disimi ch'a no je vere e che Re Toni al à scugnût lassâlu parcè che al jere malât e nol podeve plui tignîlu cun se. Bepi
-
Mandi Pepi,
a son tancj par fortune che a vuelin ben ai lȏr cjanuts ancje miȏr dai cristians, ma la conte e trate de malusance crudȇl di bandonȃ i animȃi tal timp des vacancis.
Purtrop a son ancje tancj come Re Toni che si liberin dal pȇs ingombrant di “ Fido” o “ Fuffi”, cjans e gjats, soredut di istȃt. Se Re Toni al fos stȃt malȃt, il cjan nol veve nissune colpe.
Cun vive cordialitȃt
Egle Taverna
-

robotstxt: allowed

filter: keep


text:
Ancje i sostignidôrs plui infogâts di un cambi politic in Carinzie no si spietavin che i eletôrs carinzians si esprimessin cussì clarementri cuintri il partît FPK cul governadôr Dörfler a cjâf.
La ondade di scandui di coruzion politiche dulà che a son coinvolzûts diviers sucessôrs di Haider, ancje se un grum dai fats no saran mai sclarîts, e à butât jù il mît di Haider. La sconfite dal governadôr Dörfler no à paragon in dute la storie de seconde republiche: il record negatîf dal partît popolâr (-15,9% in Tirôl tal an 1989), al è stât batût dal FPK tes elezions dal Març di chest an (-28%). Se si visìn che Dörfler al veve vude la maiorance assolude tal guvier, si pues dî che il partît al è colât jù pardabon par tiere: cumò si cjatin al stes nivel dai Verts.
I grancj vincidôrs a son i socialdemocratics cun Peter Kaiser a cjâf (sore il 37%). A saran lôr che a decidaran in merit ai puescj plui alts, tant che un di lôr al sarà il gnûf vice governadôr provinciâl e il prin e il secont president de Assemblee, come ancje il president dal consei scolastic.
No mancul impuartantis a son stadis lis elezions pal parlament carinzian pe minorance slovene, anzit avonde positivis. Pe prime volte, lis cuistions che a rivuardin la tutele de minorance, il finanziament o i cartei bilengâi no son stadis sfrutadis par fâ une campagne negative cuintri i slovens. La politiche carinziane e a imparât che no si pues vuadagnâ vôts cuntune campagne indreçade cuintri la minorance.
La comunitât slovene si mostre contente che dopo cuasi 25 agns il sisteme Haider si sedi sdrumât jù, cun di plui pe prime volte te storie de seconde republiche doi deputâts slovens a àn otignût un mandât: Zalka Kuchling (Verts), vice presidente de organizazion Skupnost Koroških Slovencev in Slovenk, e Lojze Dolinar (Team Stronach). Ducj i doi a vuelin lavorâ a pro de minorance. Lis primis cuistions urgjentis a son impedî che si sierin lis scuelis slovenis plui piçulis e garantî il finanziament de scuele di musiche bilengâl slovene (Glasbena šola). Anzit, i slovens si spietin dal gnûf guvier plui fonts publics pal insegnament dal sloven tes scuelis bilengâls.
La scuele bilengâl di musiche Glasbena šola e je la istituzion educative plui impuartante pai zovin talents di ducj i doi i grups etnics. Magari cussì no, si sa benon che la scuele e je in pericul par resons finanziariis. Chest al sarès distrutîf par 650 students e par 44 insegnants di musiche. “Cu la sieradure de Glasbena šola un tesaur de educazion musicâl slovene in Carinzie si piert par simpri. A un grum di talents dispès sore la medie, ur saran dineadis lis prospetivis di un sucès internazionâl”, cussì Kuchling in campagne eletorâl.
✽✽ “Mandât parlamentâr garantît pe minorance”
Ancje se tal gnûf parlament a Clanfurt a son ancje doi deputâts de minorance slovene, il president de Liste slovene EL Vladimir Smrtnik al stime che un mandât garantît indipendent pe minorance slovene al resti necessari. Dome un mandât indipendent che nol è subordenât a nissun partît o organizazion politiche al podarès rapresentâ i interès di dute la comunitât slovene.
✽✽ Il partît eurosetic dal miliardari Stronach al à superade la prime prove
Mieç an daspò la sô fondazion, il partît dal miliardari – i bêçs pe campagne no i mancjin – al è rivât adore di jessi presint tal parlament di dôs provinciis.
Elet soredut di oms, sedi di etât sot dai 30 agns o za in pension: chei frustrâts che a incolpin i politics di coruzion. Prime a àn votât pal populist Iörg Haider, dopo pal leader de diestre Heinz-Christian Strache, cumò a àn sielzût il Team Stronach.
Tes elezions di Març, in Basse Austrie e Carinzie un su dîs al à dât il so vôt al austrocanadês miliardari che al à za passât i 80 agns di etât. Pal partît eurosetic, cence un program clâr, impastanât tal Setembar dal an passât, al à votât in Carinzie l’11,3% dai eletôrs, te Basse Austrie il 9,8%.
Daspò il sucès in chestis dôs elezions, Frank Stronach al è deventât un fatôr te politiche che si scuen cjapâ sul seri. Il gnûf partît al menace soredut la estreme diestre di Strache che dopo chestis primis elezions si cjate in crisi.
Stronach si prepare za pes elezions plui impuartantis, chês pal guvier di Viene, che a saran ae fin di Setembar.
L’imprenditôr origjinari de Stirie, nassût cul non di Franz Strohsack, al à costruît cun sucès in Canadà il grup internazionâl Magna. Tacant cun 200 dolars tal sacut, al à otignût dut chel che al voleve in Americhe. Tornât a cjase, al scuen sodisfâsi cul fat che al reste dome une opzion di proteste. Bati i grancj partîts tes prossimis elezions al pâr un sium.
✒ Janez Erat
AUSTRIE. Elezions che a àn butât jù il sisteme Haider la minorance slovene une vore contente dal risultât............
Ancje i sostignidôrs plui infogâts di un cambi politic in Carinzie no si spietavin che i eletôrs carinzians si esprimessin cussì clarementri cuintri il partît FPK cul governadôr Dörfler a cjâf.


text:
Biochimiche
La biochimiche al è il studi dai procès chimics e di trasformazion intai organisims vivents. Si ocupe de struture e dal funzionament dai components des celulis come lis proteinis, i carboidrâts, i lipidis, i acits nucleics e altris moleculis che a si cjatin intes celulis. Si pues disi che al fâs part de biochimiche il studi di cualsisei reazion chimiche che a à a ce fâ cun enzims sedi naturâi che artificiâi.
A fasin part de biochimiche:
- La biologjie celulâr
- La gjenetiche
- La imunologjie
- La farmacologjie


text:
Il gjornalist: – Ce non aial il so gjat? Il sior Lui: – Pongo. G: – Ah! Ce biel non! L: – No, nol è biel, al è une vorone brut, o ai za pensât di gambiâlu. G: – Ma no, dai, puare bestie, nol savarès plui ce non che al à, al fasarès confusion, i ven la crisi di [...]
Tag: Laurin Zuan Nardin
Cuant che o rivavi li dal cimiteri o pedalavi plui svelt. Par sghindâ chê vôs che o sintivi di un pôcs di dîs: – Sta a cjase! Ma nuie ce fâ, e tornave ogni dì e ogni dì plui fuarte, e sclopave fûr des tombis: – Sta a cjase! Fin che une dì no ti le viodio devant! Viodi une [...]
394 daspò di Crist. Il Cristianesim al è daûr a vinci cuintri dai paians. Ancjemò une bataie. Salacor chê decisive. Di une bande l’imperatôr dal Orient, Teodosi, che sui siei standarts al à il steme dai cristians. Di chê altre Flavius Eugenius cui stemis di Jupiter e di Ercul. Il scuintri al è suntun flum, il flum Frigidus. Teodosi al [...]
Vûstu meti un contadin furlan? Herr Franz nol jere trist, no, al jere nassût inte tiere ancje lui, un platut di mignestre, cualchi craut e cualchi cartufule a rivavin fin sot dai dincj di chel presonîr talian che al si cjatave in cjase. I lu vevin mandât par fâi i lavôrs plui grues intai cjamps, cussì a tiravin fûr un [...]
Un testament cussì strambot come chel che al veve lassât Valerian, che diu i dei dulà che al è, nissun si visave di vêlu sintût. Mieç, un tierç, un novesim. Pino, il studiât dal paîs, che ducj a lavin li di lui par robis di chê fate, al veve stuarzude la bocje, ce vuelie dî chê robe culì? Ah, no [...]
– E tu cui sêstu? – O soi un ocut. – Un ocut? Nus mancjave dome un ocut che al vegni s a contânus la sô conte! – Mi clamin ancje becanot. Parfin becanele. – E ce robe saressino chestis becanelis, chescj becanots? – Cuant che un al si inçopede intune peraule che invezit des spalis a saltin fûr lis [...]
Une ostarie. Ma no di chês ostariis di une volte, un taiut, une sgnapute e un brisculute e madonutis e madonatis e madononis a sbreghebalon. No, e jere une ostarie informatiche, beât cui che al capis ce robe che e je! Le veve metude su un ustîr che diu i dei! E le veve clamade contecurte, nuie mancul! Ma… e [...]
Lu clamavin ‘Sefon par vie che al jere un bocon di signôr di scuasi doi metris cuntune fan ataviche intorsi. Lu vevin invidât a gnocis. Lui e so copari. Ah! Cheste sì che e je une buine ocasion! Alore: sintude messe, barbotât un toc di Credo, sigurât che chei doi a vedin dit di sì ducj i doi, tirâts i [...]
Seconde elementâr. Ogni arlêf al veve di contâ un fat interessant che al veve cjapât part o che al veve sintût. Al so turni, chel frut che o savês, al tache a contâ di une femine che e veve di cjessi cjadreis. – Eh? la mestre. Alore: cjadree, par talian no si disie ‘sedia’? Pussibil che la mestre no capissi! [...]
– No, no! No puedin freâti! Ma tu âs di scoltâmi me. Pal esam di culture furlane tu as di studiâ su la enciclopedie Atlantica. E tu sês a puest! Ouh! O ai dit enciclopedie Atlantica! Mighe monadis! No podaran freâti. – Ma jo ai pôre, pôre di no visâmi… – Ti dîs di no. Ti dîs jo! Cu le [...]
– Pronto polizia – Pronto, sono… Piero… o soi Pieri – Che al mi disi. – Ah! Che al sinti lui… jo o ai apene vude cumò devant une clamade anonime. – Oh! Che al mi disi… une clamade? – Sì, une telefonade anomine… – Ah, une telefonade… – Sì, par telefon – Che al mi disi – E…e diseve [...]


text:
O pensi che nol sedi popul che nol vedi sgarfât te sô storie par cirî cualchi simbul, cualchi fat, une date particolarmentri significatîfs, emblematics e iluminants vivûts come riferiment di dignitât, di libertât e autonomie. Pal nestri popul lu veve capît benon pre Checo Placerean che al à vude la intuizion di riclamâsi ai 3 di Avrîl come date, a Aquilee come lûc e memorie, al patriarcjât come organizazion, al messâl e Bibie come struments che a dan dignitât al popul furlan.
Al è dal 1977, a 900 agns juscj de nassite de autonomie dal Friûl, che si à scomençât a ricuardâ cheste zornade. Partîts, a prin colp, in pôcs e pal plui ancje sbeleâts, cumò la fieste e à cjapât pît, e je ricognossude e acetade a nivel uficiâl.
An par an pre Antoni nol à fat di mancul di ricuardâ e di rifleti su cheste date che e rapresente un dai moments plui lusorôs e di fonde de nestre storie, no par vivile cun nostalgjie, ma par cjatâ la energjie di cjaminâ e di jessi protagoniscj ancje vuê.
pre Roman Michelotti
O scomet che se si va a domandâur ai oms di religjon, di politiche, di culture e di scuele ce che ur ricuarde il 3 di Avrîl, pôcs o nissun a savaran dâ une rispueste. Epûr in chê zornade dal 1077 al è nassût uficialmentri il ducât dal Friûl, plui cognossût come “Patrie dal Friûl”.
Pe prime (e ultime) volte o vin vude une autonomie che in altris parts de Italie nancje no s’insumiavin, cu lis comunitâts sentadis in parlament a pâr cul predessam e la nobiltât. La tant propagandade “Magna charta” di Zuan Cence Tiere, dal 1215, no leve plui in là de nobiltât. Une istituzion cussì uniche, ancje se tes mans dal patriarcje, e ven definide da l’enciclopedie russe “patriarcjât indipendent laic di Aquilee”.
Une realtât impuartante, determinante, fondante de nestre storie, nassude a Pavie di Milan in gracie di un imperadôr ricognossint, Rico IV, chel di Canossa, e di un patriarcje ghibelin fedêl, Sigjeart, e finide miseramentri ai 6 di Jugn dal 1420, sot des sgrifis di Vignesie ancje par colpe des divisions de nobiltât.
E pûr cheste date no dome no je ripuartade sui libris di storie talians, ma nancje tai nestris autôrs furlans. Nancje tal grant Paschini, ancje se si trate di un fat storic sucedût. Invezit la sflocje di Romolo e Remo ducj si è obleâts a supâse.
Parcè no fevelino di nô? Parcè che no vuelin che nô o esistìn come realtât autonome ben definide. Se no si fevele di un, chei altris a pensin che nol esisti e lui stes al finìs cul dubitâ di sè o di convincisi di esisti dome in funzion di chei altris. Di fat la storie dal Friûl, e duncje il popul, e ven fûr dome in funzion da l’Italie, al pont di fâ dai furlans lis sentinelis, lustradis e dopradis, de talianitât.
Just duncje ricuardâ chest moment. Par dî che o vin ancje nô une storie, une muse, une impuartance, un puest, un alc di ufrî a la grande famee dai popui. Se no vin memorie no vin cussience e duncje no vin avignî. Come cristians, la nestre memorie e cuiste un significât plui profont, sacramentâl. Di fat, tal misteri di Crist muart e resurît, si metìn in comunion cun dutis chês animis buinis che nus àn fat dal ben. Parcè che la messe e je memorie, presince e profezie. In plui o crodìn che la strade di un popul, come chê dai sengui, e je tes mans di un Diu provident e fedêl, che al cognòs e al rêç i timps e i distins.
No ricuardìn robis cussì lontanis par fâlis tornâ. Nol è pussibil e nol è just. Ma dome par tornâ a sintî la gole e la braure de libertât. Une libertât di vuê pai oms e pai timps di vuê. Une libertât che no ven firmade o regalade dal alt, ma mertade e vuadagnade dal bas. Une libertât e une autonomie corâl e no élitarie, globâl e no setoriâl. Une libertât che e cjapi dentri dut il popul in dutis lis sôs manifestazions: religjosis, culturâls, politichis, sociâls, umanis, economichis, ambientâls. Tal contest de gnove Europe, là che si pò tornâ a meti in circul la tradizion e la vocazion universâl di Aquilee.
La celebrazion dai 3 di Avrîl no je un lament par un ben pierdût, ma une meditazion e un impegn par un ben di cuistâlu simpri e di no molâlu mai. Un ben che al vâl la vite parcè che dome se si è libars si pò clamâsi vîfs. I timps che o vivìn, cui gnûfs imperialisims e universalisims, no son i plui adats par un popul come il nestri, cence santui e colonizât. Bisugnarà scombati, crodi, impegnâsi a ogni nivel, no lassâsi comprâ e no vendisi. Resisti par esisti. Par fâ la part, nestre e dome nestre, che Diu nus à dât di recitâ. Sul palc de storie. No daûr des cuintis, sot dal palc, o ator pe sale a vendi bagjigjis.
Dome cussì la memorie di une date e devente profezie, coragjo, scomesse, fede. Tal Diu che al opere te storie e te storie lûc di Diu. ■
Cirint lis olmis di Diu, n. 4 pag. 153, 04.04.1998
pre ANTONI BELINE


text:
Di sigûr un libri di contis erotichis, scrit di une femine, par furlan, al pues jessi une robe une vore intrigose e no dome pal panorame editoriâl locâl. O stin fevelant di “Ses & barete” di Francesca Gregoricchio, a pene vignût fûr pe cjase editore KappaVu.
Si trate di un librut di vincj contis curtis dulà che la umanitât a ven viodude doprant une prospetive particolâr, di simpri presinte e fondamentâl te vite di ognidun ma che par secui e je stade tignude platade e vissute in maniere frustrade, ven a stai il ses.
Par frontâ cheste opare la autore e à fat une schirie di sieltis interessantis. Par scomençâ chê de conte curte che si palese come une forme ideâl par l’obietîf dal libri. Ogni storie e finìs cul jessi une pinelade di un cuadri unitari, esplorant un dai diviers aspiets dal rapuart de umanitât cu la sessualitât, passant dal plasê aes pôris, de tenarece aes frustrazions.
Un altri probleme frontât al è stât chel de sielte dal regjistri linguistic di doprâ. La Gregoricchio e dîs te prefazion di vê doprât il furlan «parcè che e je une lenghe ancje di tiere e di sanc», dut câs la scriture, te sô aparente semplicitât, e je une vore fine, elegante e soredut misurade, dulà che ancje lis realtâts plui picantis e lis descrizions plui crudis, che no mancjin, no deventin mai triviâls.
Il mieç doprât par tignî adun il dut al è chel de ironie, «mi plâs mateâ cu la idiozie dal gjenar uman» e zonte la autore. E je une version moderne di chê ironie popolane furlane, disincjantade e sclete, che, spes filtrade di mentalitâts repressivis, no simpri e je rivade a espression leterarie.
Il dut al è saurît, in maniere implicite, di un pont di viste feminin, che al dâ une vision dal dut particolâr al rapuart ses-podê, o se si vûl ses-predominance, cussì presint te nestre societât.
No sin plui tal opressîf sîscent des poesiis erotichis clandestinis di Eusebi Stella, o vin ancje za patît la trasformazion antropologjiche pasoliniane sucessive ae disparide de societât contadine de sô “trilogia della vita”. Al è restât un mont disorientât cuntune umanitât stranide e “avonde fûr di gamele” dulà che il concet di normalitât, se al esist, nol è facil di determinâ.
In sumis a somein dome des contis scabrosis, scritis di une femine, par furlan, ma a son un alc di plui intrigôs. ■
Maurizio Biasizzo
LA FABRICHE DAI… LIBRIS. Erotisim e ironie di Francesca Gregoricchio............
Di sigûr un libri di contis erotichis, scrit di une femine, par furlan, al pues jessi une robe une vore intrigose e no dome pal panorame editoriâl locâl. O stin fevelant di “Ses & barete” di Francesca Gregoricchio, a pene vignût fûr pe cjase editore KappaVu.


text:
La lege 482/99 à daurì na picia sfessura per l ladin-furlan ti ofizes publics
N prum pice vare che messarà endere ciamò avei truep deplù sistem per ne resté nia a mez troi
La brancia dla lege cheder sun les mendranzes 482/99 scomencia a fé fazion tl Friul che fej sen i prums varesc de introduzion dl lingaz furlan tles aministrazions publiches. Te chest meis de jené vegniràl metù a jì i prums sies cursc de formazion tl lingaz furlan per i empleés publics di enc locai che vegn organisés da la provinzia de Udin, "Ufici pe lenghe furlane". L medem végnel ence fat per i slovens tla provinzia tles vals dl Nadison. N prum vare che arà endere ciamò debujegn de truepes bries y sistem per ne resté nia tlafineda a mez troi. Les imposizions y brances legales é plulere debles y truep depen demé da la bonavueia di empleés, nia la mioura fondamenta per na politica linguistica. Purempò àn registré passa 50% de adejions volentares ai cursc. N vare dant ai Ladins dles Dolomites ései endere, ai à na koiné, n lingaz scrit unitar, che vel per dut l Friul. Empleés/empleades publics a scola tl Friul, al mancia endere chela obligatorieté che jissa de uega.
I cursc de furlan desche lingaz aministratif vegn metus a jì dal "Ufici pe lenghe furlane" dla provinzia de Udin che spliga enscì les finalités: "La intenzion e je chê di promovi l'ûs de lenghe in dutis lis ativitâts de Aministrazions locâls e intai rapuarts cui utents. I dipendents che a seguiran lis lezions a varan mût di imparâ ben la grafie uficiâl de lenghe furlane cul jutori di docents de Societât Filologjiche Furlane e da la Universitât di Udin. Si scomence cui 19 di Zenâr cun lezions setemanâls intes sedis di Cividât, Codroip, Palme, Sant Denêl, Tumieç, Udin: in dut 6 lezions di 3 oris par ogni cors, che al procurarà a ogni arlêf un atestât di frecuence.
Oltri che il materiâl didatic di routine, ai corsiscj ur vignarà dade une copie dal Dizionari dal lessic juridic-aministratîf par furlan e il dizionari e il coretôr ortografic par PC.
La percentuâl di adesion par cumò e je za ator dal 50%, tant che la Provincie e pense aromai a altris cors par Setembar-Otubar. Fratant al ven inviât, simpri ta chescj dîs, un cors di lenghe slovene pai dipendents dai ents locâi, a Sant Pieri dal Nadison, par cure dal Istitût Regjonâl di Formazion Sloven.
Par ducj i cors, lis iscrizions a son ancjemò viertis, telefonant al Ufici pe Lenghe Furlane de Provincie, al n. 0432.279710 oben scrivi une e-mail a william.cisilino@provincia.udine.it." Da www.lenghe.it, l sit dl Istitut Ladin Furlan Pre C.Placerean.


text:
Stanisław Konarski
Stanisław Konarski, vêr non Hieronim Franciszek Konarski, (Żarczyce 30 di Setembar 1700 - Varsavie 3 di Avost 1773), muini dai scolops, al fo un pedagôc polac, un riformatôr educatîf, un scritôr politic, un poete e un dramaturc. Al ven stimât par jessi il plui grant dai precursôrs de etât dai lums in Polonie.
Konarski al studià dal 1725 al 1727 al Collegium Nazarenum di Rome, dulà che al deventà un insegnant di retoriche. Par insiorà la sô educazion al viazà in France, in Gjermanie e in Austrie
Intal 1730 al tornà in Polonie dulà che al lavorà par fâ une gnove edizion dal libri di dirit polac Volumina legum.
Dal 1736 Konarski al insegnà intal Collegium Resoviense di Rzeszów e intal 1740 al fondà il Collegium Nobilium, une scuele di prestiç di Varsavie pai fiis de nobiltât basse (szlacht). Plui indenat, lant daûr ai metodis educatîfs proponûts inte sô opare Ordinationes Visitationis Apostolicae... dal 1755, al riformà lis scuelis dai Scolops polachis. Li sôs riformis a forin un moment di grande impuartance inte modernizazion dal sistemi educatîf polac dilunc dal XVIII secul.
In prin, Konarski al fo politichementri dongje al re Stanislaw Leszczynski e daspò ae Famee di Czartoryski e al re Stanislaw August Poniatowski lant ai innomenâts "gustâs de Joibe". Stanislaw August Poniatowski al volè fâi une medaie in so onôr, cun parsore il so ritrat e la iscrizion mertorie par latin Sapere auso.


text:
Miluçâr
Il Melâr, o ben Melarie, o Miluçâr, o ben Lopâr, origjinari des regjons temperadis de Asie e de Europe, si è podaspò slargjât in plusôrs zonis de Americhe disore. Chenti di nô in Furlanie al ven su e si lu coltive sedi tal plan che tai sîts di mont, dulà che ca e là si è ancje salvadeât.
- Non furlan :Melâr o ben Melarie o Miluçâr o Lopâr
- Non sientific:Malus domestica
De famee des Rosacee, cheste plante e po rivâ insin a une altece di dîs metris. Di ramadure taronde e à la scusse dal tronc grise scure, che si creve in scais sutilis, scuasit cuadradis.
Lis fueis semplicis a son ovâls e a onte, cui ôrs dentelâts che a vegnin su in piçui çufs su lis ramutis pui curtis. Dutun cu lis fueis a dan fûr lis rosis blancjis a cinc pics, unîts in grops suntun mani comun.
Il frutam a son cognossûts mêi o miluçs, di forme taronde dulà che il fons de rose, deventât cjarnôs, al cjape atôr atôr une part interne dade adun dal ovari svilupât cu lis piçulis sepis neris. Il cjalis al reste sore vie de pome e al esist simpri un vueit alì che al ven fûr il mani: cheste ultime particolaritât e diference la pome dal Melâr di chê dal Perâr.


text:
Nus coventin plui Friûl e plui Europe. Al è ce che al è saltât fûr vie pai incuintris publics, fats a Udin e a Felet, tra Dicembar e Fevrâr, inte suaze di Friûl_Furlanija_Friaul_Friuli, l’Europa batte dove la lingua duole. Identitât, autoguvier, teritori e citadinance europeane, il progjet metût adun de bande de associazion di promozion sociâl e culturâl KLARIS, cun chê di promovi la cognossince e la riflession sul pluralisim linguistic e culturâl, sui dirits linguistics, su la citadinance europeane e su la relazion tra unitât europeane, diversitât culturâl, partecipazion civiche e autonomiis teritoriâls.
La iniziative, inmaneade ancje cul jutori de Provincie di Udin e cu la colaborazion di diviers sogjets dal teritori, dopo de serie di trasmissions radiofonichis tematichis, che vie pal mês di Otubar a vevin cjatât spazi dentri de programazion di Onde Furlane e à intivât conessions tra Friûl e Europe, massime tai cjamps de creativitât, de promozion dal teritori, des identitâts linguistichis, de narative popolâr, de storie, de politiche e de informazion. (Redazion)


text:
Midiant de storie dai cognons furlans, si fâs ancje la storie dal nestri Friûl. Ve chi cualchidun di chei di Glemone, li che e jere la nestre sede, cun Zenâr 2016 spostade a Udin.
(gjavâts fûr di «I cognomi del Friuli» di Enos Costantini e Giovanni Fantini ed. La Bassa/LithoStampa. O ringraciìn i autôrs pe disponibilitât e pe colaborazion)
BROLLO
Al bisugnarès scrivi Brolo ma, un timp, si amave jessi avonde gjenerôs cu lis doplis (fenomen che, vuê, si clamarès “ipercoretisim”). Brolo, par talian, al vûl dî “ort, broili, zardin” (in realtât lis nestris nonis a coltivavin insiemi ortaiis, pomârs e rosis) e al corispuint, duncje, al furlan broili che nol à mancjât di dâ tancj cognons.
Brollo al è carateristic di Glemone (I574 Josepho Broylo e, intal 1618, a Osôf, al è ricuardât Lonardo fiollo dal q. Piero di Broylo di Glemone) dulà che, intal 1929, a jerin 15 fameis cun chest cognon; si cjate ancje a Tumieç, Buie, Udin, Daçan di Pordenon.
CARGNELUTTI
Diminutîf di Cjargnel “abitant de Cjargne”. Cognon tipic di Glemone: inte vile da pît des monts si cjatavin, sedi intal 1929 che intal 1940, 58 fameis cussì clamadis (documentât almancul dal 1575). Si cjatilu ancje a Osôf, Udin, Tumieç, Vile, Sant Zorç di Noiâr, Muçane, Porpêt (Cjistiel), Monfalcon, Codroip, Gonârs, Resiute.
COCCONI
Cognon di Glemone, dulà che al è atestât almancul dal 1547 cun Andrea Cochon (4 fameis intal 1929).
Al pues derivâ di cocon, peraule cun diviers significâts. Al pues jessi sinonim di cjalcon “stropul di len par bots e brentiei”, o significâ “cignon di cjavei fat sù sul cjâf des feminis” (NP).
No podìn, però, trascurâ la vôs veneziane cocón “barbot” che si preste tant a deventâ sorenon e, duncje, cognon. Simpri a Glemone Cocon al è (o al jere) ancje il sorenon di une famee Bonitti (Ce fastu? N. 7, 1929).
GUBIANI
Cognon tipic di Glemone (10 fameis intal 1929).
La liende glemonasse e vûl che al derivi di un sorenon assegnât a doi fradis, che salacor a vignivin de zone di Clausêt, che a jerin simpri in gubie (in cubie), ven a stâi simpri insiemi. Dal pont di viste linguistic, cheste esplicazion popolâr e sta sù, ma a coventaressin plui ricercjis di archivi. ❚
COGNONS DAL FRIÛL............
Midiant de storie dai cognons furlans, si fâs ancje la storie dal nestri Friûl. Ve chi cualchidun di chei di Glemone, li che e jere la nestre sede, cun Zenâr 2016 spostade a Udin.


text:
La rubriche storiche e continue ma cuntune variazion: cemût saressie stade la storie dal Friûl se no fos lade come che invezit e je lade te realtât? Noaltris o provìn a rispuindi cussì…
***
Cemût che e je lade
Il non di Cjaurêt al è peât ae grande disfate dal esercit talian inte Prime vuere. I Mucs, cetant plui organizâts, cuntune strategjie di combatiment une vore moderne e dinamiche, a rivarin tal Otubar dal 1917 a sfonderâ lis liniis di difese dai Regnicui e cence nissune bariere si sburtarin fin al flum Plâf, ocupant une buine part dal Friûl e dal Venit. Ma pôcs a san che propite inte prime zornade di combatiment, decisive e fo la azion di un zovin tenent todesc, Erwin Rommel, chel che al sarès deventât inte Seconde vuere mondial l’eroi dal desert, la bolp, come che lu clamarin i inglês dal gjenerâl Montgomery. Un strateghe militâr gjeniâl ma ancje un om di valôr, preseât dai siei soldâts, stimât ancje dai nemîs, coinvolzût tal 1944 tal plui grant atentât organizât cuintri Hitler e duncje “obleât” a suicidâsi par salvâ la sô famee di un svindic inevitabil e crudêl dal Führer. Ai 24 di Otubar dal 1917, jenfri Cjaurêt e Tulmin, Rommel al comandave un repart dal bataion di mont dal Württemberg. Insiemi cun cinccent soldâts, al rivà cidin cidin a fâ presonîrs centenârs di talians, chei de brigade Arno, concuistant la piche de mont Nagnoj: une posizion impuartantone par dominâ i moviments dai nemîs. Di là sù al tacà a bombardâ l’esercit talian, procurant un dam ireparabil. Po dopo, al cercenà il Mataiûr, garantint il sucès de imprese. Ae fin, dome sîs soldâts todescs a restarin muarts sul cjamp di bataie: de bande taliane invezit lis pierditis a forin di 9.150 oms. Ai 3 di Novembar, Rommel al jere bielzà a Curnin di Forgjarie, dopo vê passât il Tiliment, cu la intenzion di pontâ viers Midune, Claut, e di là a Longaron, fin su la Plâf.
***
Cemût che e podeve lâ
“Par me e je stade la bolp. Ancjemò une che mi fâs e tu viodarâs cemût che e larà a finîle!”. No jere la prime volte che Catine e cjatave vueit il gjalinâr de sô cjasute di clap propite in muse al Tiliment. “A fasin la tane sot de roste. E vie pe gnot ti fischin dut ce che al à la plume, besteatis. Ma la prossime volte al sarà di ridi. Come che si dîs, cent al jeur e une al cjaçadôr”. E Bepo, tant che cjaçadôr, no lu superave pardabon propit nissun, di Curnin a Flavuigne. Sclope in spale, al lave fin insom al Cjanêt, prime che il soreli al cucàs. Si sa che, in timp di vuere, puartâ a cjase un cjavrûl o un cenglâr, di scuindon, nol lave mâl. E ancje vendi la piel di cualchi bolpate al podeve tornâ bon. Ti copavin nuie mancul che i farcs par fâ maneçutis, pense tu duncje ce fortune rivâ a brincâ une bolp! Cui bêçs vuadagnâts, tu podevis vê une risierve di lat e di formadi di siôrs. Cuant che Catine i domandà di fâ la vuaite a di chê sassine, Bepo al jere benzà daûr a onzi la sclope. La gnot dai 3 di Novembar, il tenent Rommel al fumave il so macubin cjalant la aghe pantanose dal Tiliment. Al veve plot cetant par dute la gnot e la dì prime. I soldâts a vevin tirât sù il cjamp a mieze cueste, dongje des primis cjasis di Curnin, propite par evitâ i dams di une pussibil esondazion. Ancjemò une tirade di cjiche a plen pet e cun grande sodisfazion, pensant che pôcs dîs prime al jere ancjemò rimpinât su lis monts parsore di Cjaurêt. Al varès fate cariere. Cuissà. Magari, se al lave indenant cussì, in cualchi an al varès podût mostrâ su lis spalutis i grâts di Feldmaressial. E mentri che il zovin uficiâl todesc si insumie di glorie, ve che une poleçute di cort i sgarbete a un tîr di sclope. Cuessutis ben tarondis, plume biele lustre: sigurementri alc di miôr dal mangjâ militâr, ven a stâi mignestron di verzis e pan di galete sfracaiât tal sbrudiot. So nono, inte vecje cjase di Heidenheim, al saveve preparâ un “Haenchen vom Spiess” che po dopo tu ti scugnivis lecâ i dêts. E plui che il tenent al cjalave la poleçute, plui che al viodeve il spêt voltolâsi su lis boris cjaldis dal fûc. Ma chê ludre, cuant che si è inacuarte des intenzions dal muc, vie che e tache a cori sù pe roste, a zigo zago come che a fasin lis gjalinis po. Nol sarà sigurementri un mût di fâ marziâl, la monture e je simpri la monture, ma la fam e je la fam. No si jere mai viodude prime la sene di un uficiâl decorât dal esercit dal Reich che, cun tant di crôs di vuere, stivalons e medaiis, si inçopedave par gafâ une gjaline furlane. Evidentementri une vore plui brave dai gjenerâi talians, stant che Rommel nol rivave a cjapâle tal sac. Cuant che Bepo al sintì dut chel tramai te boscaie, al corè a cjoli sù la sclope. “Catine, o voi a fâ finalmentri justizie dal nestri gjalinâr!”. La pipe strente jenfri i dincj, un voli sierât, distirât par tiere nancje che al fos un fant in trincee, al spietave che la poleçute, cirint di scjampâ ae bolp, e corès viers di lui. E, di fat, vele – clocjint e piulant – vignî fûr di corse di une ramace a confin dal ort. E daûr, tal fruç di plantis, sigûr la bolp.
“Catine, cjape sù dut ce che al podarès coventâ par vivi di profucs, che nus tocje lâ vie, e di corse. No varès mai crodût che difindi une poleçute al varès puartade tante disgracie su la nestre cjase. Se mi cjapin i mucs mi fusilin a colp, a brusin dut e sepi Diu ce che ti fasaran”. Catine lu cjalà cun doi voi stranîts: “O Signôr! Ma dome par une bolp?”. ❚
Angelo Floramo
SIUMS DI STORIE. Chê bolp di Rommel............
La rubriche storiche e continue ma cuntune variazion: cemût saressie stade la storie dal Friûl se no fos lade come che invezit e je lade te realtât? Noaltris o provìn a rispuindi cussì…


text:
Mandi a ducj, amîs di Contecurte!
Ce fasêso ai 26 di chest mês, sot sere? Vêso voie di lâ a viodi acl di gnûf o di tornâ a viodi alc che magari o cognossevis ben ma che si sês dismenteâts cemût che al jere? Bon, fasinle curte, come che si conven a noaltris de osterie. Sabide di sere, ai 26, tal teatron di Udin, o sin pronts al festival di musiche in lenghis minoritariis plui innomenât in Europe e che dut câs si davuelç… a Udin: SUNS EUROPE.
E dopo doi agns di polse o edizions cun cualchi sfighe e limitazion al è biel viodi che si torne in plene, cuntune edizion vivarose e plene di snait o insome, chestiS almancul a son lis premessis. Ma po, il snaiT, al vignarà soredut de int che e decît di lâ al teatron, stant che al sarès pardabon biel jemplâlu e gjoldisi une serade di musiche e spetacul e di scolte di altris lenghis e sunôrs diferents di chei che o sin usâts.
Se no savês ben di ce che o stin fevelant, lait su sît uficiâl di Suns Europe, e li o cjatais dut. Ma se no sês passionâts di mateâ cul ordenadôr, o podês simpri lâ su la fiducie. Il biliet si compre achì sul sît di vivatichet, ma o podês ancje lâ drets a fâ un scjampon al teatron intai oraris de bilieterie e cjoilu li.
Po dopo, se cualchidun al pense che la musiche no i interessi, nol è un festival che al fevele dome di musiche. Si impare simpri alc, si scuvierç alc di gnûf, si cognòs alc che no si saveve di lui. Par solit, almancul, al è cussì. Si torne fûr dal teatri, in sumis, (personis) miôr di cemût che si jere jentrâts. E nol è propit un fat di no preseâ, in di di vuê, dulà che ae fin zornade a son cetantis lis voltis che no sin personis miôr di cemût che le vevin tacade.
Bon… vonde predicjis. Si viodìn a Suns, e magari, dopo, o nin ducj insiemi a bevi alc.


text:
CORS PRATIC di LENGHE e CULTURE FURLANE
Il Comun di Cjampfarmit, la Società Filologica Friulana e la ARLeF
cu la colaborazion de Proloco Campoformido
a inmanein un CORS PRATIC di LENGHE e CULTURE FURLANE
Docente: Annalisa Galati
13 incuintris di 2 oris, un par setemane, par 26 oris in dut
Gramatiche e grafie de lenghe furlane, aprofondiments di aspiets storics e culturâi
CUANT e DULÀ
Dai 5 di Otubar ai 28 di Dicembar dal 2022
ogni Miercus, da lis 20.00 a lis 22.00
li dal Palaç des Associazions
ex scuelis elementârs di Vie E. de Amicis, 4 a Cjampfuarmit
IL CORS AL È GRATUIT E VIERT A DUCJ
Nol covente savê za il furlan o vê titui di studi particolârs
Par notâsi e domandâ informazions:
Biblioteche Comunâl “Gen. Luigi Straulino” al 0432 653503
miercus 10.00-12.00,
miercus, joibe e vinars 14.30-18.00
sabide 9.00-12.30
E-mail:biblioteca@comune.campoformido.ud.it
LOCANDINA ALLEGATA ANCHE IN ITALIANO


text:
Beneficis pal abatiment des retis a cjame des fameis pe frecuence di servizis educatîfs pe prime infanzie
Al è un benefici economic pe riduzion des retis dai asîi nît e dai servizis integratîfs (centris par fruts e gjenitôrs, spazis pal zûc, servizis educatîfs domiciliârs) o sperimentâi pe prime infanzie.
Aes fameis che a iscrivin i fruts ai asîi nît o a di chei altris servizis e ven aplicade une rete di frecuence ridote: la diference e je rimborsade ai gjestôrs dai nîts e dai servizis.
Cui puedial beneficiâ de riduzion?
La riduzion (ven a stâi l'abatiment des retis) i spiete al:
- nucli familiâr cuntun unic fi minôr e ISEE fin a 30.000 euros, là che almancul un gjenitôr al è resident o al lavore intal teritori regjonâl di almancul un an;
- nucli familiâr cun doi o plui fîs minôrs e ISEE fin a 50.000 euros, là che almancul un gjenitôr al è resident o al lavore intal teritori regjonâl di almancul un an;
- maris di fîs minôrs, residentis o che a lavorin intal teritori regjonâl di almancul un an, inseridis intun percors personalizât - atestât in maniere adeguade - di protezion e di poie pe jessude di situazions di violence, ancje cence la presentazion de declarazion ISEE, che a àn iscrit i lôr frutins o chei che ur stan par nassi a un nît o a un servizi pe prime infanzie par une frecuence di almancul 30 oris al mês.
I fruts a puedin jessi iscrits a un nît o a un servizi ancje par une frecuence mensîl plui basse des 30 oris: in chest câs, l’ISEE de famee nol à di passâ i 10.000 euros.
Atenzion: nol pues beneficiâ de riduzion cui che al à iscrit il fi a chês che ur disin sezions “primavera” o “ponte".
In zonte altris informazions: avîs e domandis di partecipazion par ambit singul di riferiment.
- Avviso Carnia [pdf - 503.71 KB] (il link al vierç une gnove barconete)
- Domanda Carnia [pdf - 300.11 KB] (il link al vierç une gnove barconete)
- Avviso Gemonese [pdf - 207.22 KB] (il link al vierç une gnove barconete)
- Domanda Gemonese [pdf - 403.92 KB] (il link al vierç une gnove barconete)
- Domanda Comune Tarvisio [pdf - 403.89 KB] (il link al vierç une gnove barconete)
- Avviso Collinare [pdf - 72.73 KB] (il link al vierç une gnove barconete)
- Domanda Collinare [pdf - 360.6 KB] (il link al vierç une gnove barconete)


text:
Langobarts
I Langobarts (dal latin langobardi, salacor leât a lis barbis lungjis o a lis armis) a forin un popul gjermanic, vignût probabilmentri jù de Scandinavie. In altris lenghis a son ancje cognossûts come lombarts, di dulà che al ven il non Lombardie, che al inizi indicave la regjon dulà che a stavin i Langobarts.
StorieModifiche
La storie dai Langobarts e je avonde scure, e la font plui impuartant e je la Historia Langobardorum, opare scrite dal frari cividalês Pauli Diacun tal VIII secul, e basade su lis informazions de Origo Gentis Langobardorum, une opare tramandade par vie orâl. Pauli Diacun al spieghe come il non origjinari dai Langobarts al jere Winnili; si insedarin tal I secul te Gjermanie, nomenâts ancje dal storic roman Tacit tal 98 d.C.. Fin al cuart secul a restarin plui che altri pastôrs; po, sburtâts des popolazions che a rivavin dal Est, a scugnirin spostâsi viers sud, in Austrie e in Panonie.
Tal 568 d.C., sot dal comant dal re Alboìn, a traviersiarin lis Alps Juliis par invadi la penisule italiche, insiemit cun altris popui gjermanics (Bavars, Bulgars, Sassons). Secont la liende, Alboìn al viodè pe prime volte la planure furlane de Mont Matajûr. Chestis tieris a jerin pene stadis tornadis a concuistâ dai Bizantins, che a vevin parât vie i Ostrogots, ma la resistence e fo scjarse. Tal 569 d.C. i Langobarts a cjapin la prime citât impuartante, Forum Iulii, ven a stâi Cividât, che aromai e jere la citât orientâl plui grande daspò de ruvine di Aquilee. I Langobarts a stabilissin ca il prin ducat, chel dal Friûl, che Alboìn i da in man al nevôt Gjisulf. Dopo di chest i Langobarts a van indenant, a concuistin Vicenze, Verone e Pavie di Milan, che e devente la capitâl dal ream langobart; la penetrazion e va po indenant a Sud, cui Bizantins che a tegnin nome Ravene, Rome e zonis su la cueste.
I Langobarts e il FriûlModifiche
Il ducat dal Friûl al reste un dai plui impuartants di dut il ream, e di Cividât a vegnin putrops rês. La citât e manten ancjemò vuê un patrimoni langobart, come il Templi e il Museu, che no àn paragons tal rest de Italie.
La influence culturâl langobardeModifiche
La influence culturâl dai Langobarts sul Friûl e samee mancul significative di ce che si pues pensâ. Par esempli par furlan lis influencis langobardis a son limitadis plui che altri al lessic, ma chest al è forsit dovût al fat che la formazion dal furlan e ven plui tart, ator dal an Mil, e ancje al fat che, viodût che i Langobarts no jerin tancj, la influence fûr des citâts no à di jessi stade fuartone, sicheduncje la int e continuave a fevelâ e a compuartâsi come prime. Dal pont di viste des fiestis furlanis, par esempli il pignarûl, secont i studiôs, a son di origjins plui antighis, forsit celtichis.


text:
Sglavinade
DOMENIE 9/11/2014
A Redipulie Boldrini e à dit: «No stin lamentâsi, o podês viodi ducj che a son dome pôcs extracomunitaris dispatriâts achì in Pakistan... Cemût? Ah sino in Friûl?»
LUNIS 10/11/2014
Gnove sglavinade in Cjargne, dopo l'aument des boletis pe aghe e pal riscjaldament si paiarà une tasse su l'altitudin.
MARTARS 11/11/2014
No si cjate un sucessôr adat a Napolitano. A cressin lis cuotazions di Ratzinger.
JOIBE 12/11/2014
Il sindic Martines al domande une man par no fâ colâ a tocs Palme. Rispueste positive dal ministeri pai bens culturâi: «Une strete di man no si nee a nissun».


text:
O publichìn un scrit di pre Toni Beline li che al è nomenât pre Renzo Dentesano, che nus à lassâts il mês stât. Tal toc, pre Renzo al è juste nomenât, ma si dà la idee di trop timp che a jerin leâts chei dal grup di predis di Glesie Furlane. Il liceu nomenât tal scrit al è chel dal Seminari.
Un dai fats che plui mi àn umiliât al è sucedût in seconde liceu, cuant che o vevi disesiet agns. O jeri di banc cun Laurinç Dentesan di Bicinins e al jere interogât un nestri compagn. In sience. No sai cemût, cualchidun i à sugjerît e il Negus (il pseudonim che i dà pre Toni a chel predi professôr, n.d.r.) s’e à cjapade cun nô doi, che no jentravin come il fant di spade cuant che al è in zûc cope. Nus à condanâts a ripuartâi, pe setemane dopo, cent e vincj pagjinis sui nemâi. O vin dit e stradit che no vevin sugjerît, ma lui nuie.
Tal indoman, chel ch’al veve sugjerît al à confessât il so pecjât e al à dit clâr e tont che nô doi no vevin ni art ni part, ma lui nuie ancjemò. Nol à ritirade la condane.
Par fâle curte, o vin dât sot come danâts par vot dîs, comprendudis lis oris di ricreazion e di passegjo, fasintsi domandis un cul altri, fin che o vin imparât a memorie ducj i nons. Une fadie stupide, ma che nus veve scanâts.
La setemane dopo, tal martars, nus à clamâts fûr e al à tacât a domandânus ducj i nons. Ju savevin ducj. Alore al è passât su la dintadure di chescj sfondrâts di gjats salvadis o “felini”. Le savevin ancje chê e lui al tufave come il demoni.
Ma al veve decidût di freânus e nus à freâts. Cu la nomenclature latine, che no jere in programe. O vin induvinât alc sul leon , ch’al jere “felis leo” e sul gjat, ch’al ere “felis felis” e o sin colâts su la tierce.
Cussì si cjapavin i cuatris in chê volte in seminari! E nol jere il câs di podê rimediâ, se lui no si indegnave di tornâ a clamâ e, une volte lâts fûr, di scoltânus. ❚
✒ Pre Toni Beline, gjavât fûr di «La fabriche dai predis»
Il ricuart di un amî che al jere ancje lui in “fabriche”............
O publichìn un scrit di pre Toni Beline li che al è nomenât pre Renzo Dentesano, che nus à lassâts il mês stât. Tal toc, pre Renzo al è juste nomenât, ma si dà la idee di trop timp che a jerin leâts chei dal grup di predis di Glesie Furlane. Il liceu nomenât tal scrit al è chel dal Seminari.


text:
Il scjas fat di Carlo Tolazzi cuntune letare al Mesaggero Veneto dopo l’ultin Sant Simon, li che al jere president de jurie dal Premi, al à provocât une schirie di interessants ripensaments su la salût de narative e de culture contemporanie in marilenghe. A son stâts un grum di intervents su la stampe, sui blogs furlans su internet e pe radio. Tra i tancj si segnalin i coments di Marchetta, de fie di Gregoricchio, di Matiuzza e di Carli Pup.
Ae fin la miôr sintesi le à probabilmentri fate Mario Turello sul Messaggero dai 31 di Dicembar disint che “i libris e lis rivistis par furlan a àn une circolazion scjarse rivant a un public masse limitât par stiçâ gnovis vocazions e gnovis esperiencis. Di chest a varessin di ocupâsi la editorie, la scuele, la politiche, la critiche. Nissun al è cence colpis”.
VISION FUNZIONÂL_ Il paradòs furlan, dificil di meti intes suazis tradizionâls de leterature dialetâl taliane, e je la sô piçule ma aromai lungje tradizion di prose. Une impostazion di pinsîr, une vore di mode, e dîs che mentri la poesie par furlan e je rispietabile jessint dongje ae anime e al cûr, la narative no varès di jessi fate par lenghe locâl. Si à cussì une vision funzionâl de leterature, ven a stâi si dîs che e je la narative che e da il status di lenghe, se no esist buine leterature alore no je une vere lenghe.
Chest al è un mût di pensâ di tancj di lôr, furlaniscj e talianons. Si finìs cussì cul difindi la produzion furlane ancje cuant che no je buine o, di chê altre bande, si le denigre simpri e in ogni câs.
IL BON ATOR_ Se no si cjale dome il Sant Simon alc di bon ator al è, par esempli i scritôrs de riviste La Comugne (ed. KappaVu), o chei che, in maniere underground, forsit plui diletantistiche ma di sigûr interessante, a zirin ator al blog leterari di Contecurte. La domande che ven iniment e je se lis boris sot de cinise a rivaran a fâ ardi il fûc o si distudaran planc plancut. Ator e somee jessi une spiete cuasi messianiche di un grant autôr cuntun capolavôr di narative in marilenghe. La sô e sarà une imprese di chês dal impussibil: contâ dal Friûl in maniere moderne e universâl, jessi bon di lâ sui mass media a propagandâ la sô opare, fâsi lei par furlan ma vignî ricognossût de culture taliane e foreste, salvâ lis varietâts, deventâ un model di koinè e stabilizâ la grafie.
Masse robis?
Mi sa che cuant che al rivarà il grant autôr al sarà completementri difarent di ce che si spietìn parcè che cussì al sucêt simpri cu lis profeziis. Par intant al sarà ben judâ i autôrs che o vin, criticantju e disint ce che nol va, ma simpri cun chê di fâju cressi e fâju lei. Dal rest cheste e jere la idee origjinarie dal Sant Simon e di ducj chei che a àn lavorât intai agns par fâ lâ indenant il premi.
Maurizio BIASIZZO
LA FABRICHE DAI… LIBRIS. Cirint chê siore opare disperatementri............
Il scjas fat di Carlo Tolazzi cuntune letare al Mesaggero Veneto dopo l’ultin Sant Simon, li che al jere president de jurie dal Premi, al à provocât une schirie di interessants ripensaments su la salût de narative e de culture contemporanie in marilenghe. A son stâts un grum di intervents su la stampe, sui blogs furlans su internet e pe radio. Tra i tancj si segnalin i coments di Marchetta, de fie di Gregoricchio, di Matiuzza e di Carli Pup.


text:
“In giambi dal libruz chi mi mandaas, / Io vi mandi, Signoor, un caas seguijt. / Chist è Caas amoroos non plui sintijt, / Fin mo io sool i’ ài mittuu dentri il naas. // Leìlu , donchia, e scriveemi s’a vi plaas / Il suggett e se i viers corrin pulijt, / Accomodaal dovent ch’al è falijt, / Ch’a ad ogni mood anch voo sees di Parnaas.”
Eusebi Stella (Spilimberc, 1610-1671) al è un dai prins poetis de leterature furlane. Al jere un cancelîr e nodâr che, in plui che par furlan, al à vût scrit ancje par talian, par spagnûl e par venezian. No che al sedi un grant poete, il so orizont nol pretindeve tant, ma al è interessant (parie cun Ermes di Colorêt) par vie de testemoneance su la lenghe di za fa cuatri secui e ancje par une sô sgrimie intal costruî il viers e tal creâ situazions. La sô produzion par furlan e je stade definide ‘poesie erotiche’ par vie dai argoments che e trate. E in efiets, il lengaç di Eusebi al è crût e nol lasse masse spazi ae fantasie (che al sedi un câs che ancje une des primissimis composizions poetichis par furlan, il famôs ‘soneto furlan’ al sedi di argoment erotic?). In dut e par dut fi dal so secul, Stella al è bon di passâ di composizions devotis (sicu invocazions ae Madone) a altris lassivis, sicu che a fasin tancj autôrs dal ‘600 (baste pensâ al Marino), secul che al viodeve dut il ben de bande de religjon e dut il mâl fûr de religjon. Duncje, se intai sunets par talian si cjatin reminissencis di Dante e di Petrarca, inte produzion paralele, indreçade a un public di fiducie (e jere ative la Incuisizion…), si rive ae ossenitât cence censuris.
Il professôr Pellegrini al studie a font i tescj di Stella, al scrutine ducj i critics che a àn vût fevelât di lui, al met jù un ristret de biografie (e cun chest al corêç ancje imprecisions di critics precedents: par esempli, ancje daûr Wikipedie, al sarès nassût intal 1602), al fâs in sumis une analisi aprofondide dal stîl, de lenghe, de culture e de ideologjie dal poete. E po al ripuarte une sielte dai tescj plui significatîfs. I tocs par furlan a son cuindis, doi di chescj une vore luncs (un 335 viers, chel altri 840).
Un studi rigorôs, di alt nivel, un strument par cognossi, intai siei difiets, ma ancje intai siei merits, un poete che al è jenfri i paris de nestre lenghe.
✒ Laurin Zuan Nardin
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
LA STAMPE IN FRIÛL – Scuele Primarie di Paulêt – Istitût Comprensîf di Faedis
Chest progjet al è nassût dentri dal percors di tecnologjie: obietîf finâl al è stât chel di fâ cognossi ai fruts il mecanisim doprât par stampâ e la storie de stampe e chel di realizâ ae fin la cuviertine di un libri di test decorât a stampe.
Il lavôr, in plui, al è stât progjetât par promovi la educazion bi-plurilengâl e disvilupâ il plurilenghisim come competence individuâl e come un dai valôrs fondamentâi in cjamp educatîf e didatic. Traviers chest progjet si à favorît, intal contest scolastic, l’ûs e la valorizazion di plui lenghis di insegnament/aprendiment e di comunicazion, apassionant i fruts in ativitâts che a integrin la lenghe taliane e la lenghe furlane.
I contignûts dissiplinârs svilupâts par furlan a son stâts acuisîts in plene totalitât di bande di ducj i arlêfs;la modalitât di laboratori doprade par condusi il progjet e à permetût di controlâ vie vie la acuisizion di concets e tecnichis che i fantacins a àn mostrât di savê aplicâ inte pratiche.
LA MAPE
I MATERIÂI


text:
Denunzie di muart
Se il decès al è stât intune struture ospedaliere, pe declarazion di muart al proviôt il Diretôr de stesse struture trasmetint al Ufici di Stât Civîl la schede ISTAT e l'aciertament di muart. Tal câs di muart avignude inte abitazion, la declarazion e spiete a un dai parincj o ae persone che e conviveve cul defont, o a un lôr delegât.
I documents di presentâ a son la schede di muart, dade fûr dal miedi responsabil, e l'aciertament dal miedi necroscopi.
L'ufici al proviôt a dâ fûr il permès di sepuliment, a formâ l'at, a inzornâ i dâts dal archivi anagrafic, a comunicâ il decès a altri Comun (tal câs che cui che al è muart nol fos resident tal Comun).


text:
IL CLAP MAGJIC – Scuele Primarie Statâl “G. Carducci” – Udin
La motivazion e je nassude dal progjet inviât des mestris par favorî ativitâts che a puartin a la espression des esperiencis e des emozions personâls, a la scuvierte dal se in relazion cun chel altri e cul grup, a miorâ lis relazions.
L’inviament si à vût cu la propueste dal inizi di une storie cul finâl viert, che e à favorît la formulazion di ipotesis che a àn dade la idee ae continuazion de narazion.
Il percors al è stât progjetât in acuardi cul plan di ativitâts pensât pe classe al fin di svilupâ intai fruts une educazion a lis emozions e a la afietivitât.
La finalitât e je stade chê di promovi il stâ ben di ogni persone-frut e lis relazions positivis intal grup de classe.
mape dal progijet:
materiai:


text:
GURIZE E NOVA GORÍCA_ I lôr nons a divegnin dal stes tiermin sloven, vâl a dî gorica, che al sta par “piçule mont, culine”. L’acent, sei par furlan che par sloven e talian, al va simpri su la prime “i”; par chest o podês sintîsi autorizâts a corezi cui che al va indevant a fevelâ di “Nova GÒrica” cence nancje impensâsi di usâsi a spostâ l’acent.
Gurize (Guriza te variant furlane locâl) e Nova Gorica: citâts zimulis, anzit une sole citât, dividude par uns sessante agns di un confin tirât dopo de Seconde vuere mondiâl cence badâ masse ai dans che al varès puartât. In chei timps nol vignive segnât dome un confin framieç lis cjasis e i cjamps tune aree li che furlans e slâfs a vivevin adun di secui, ma ben si decideve cui che al stave “di ca o di là”. E je vere che, cemût che si dîs par solit, in cheste aree la “curtine di fier” e jere jenfri lis plui debilis di dute la Europe, ma la manarie colade ai 10 di Fevrâr dal 1947 cul Tratât di Parîs suntune citât cuadrilengâl i à pardabon taiât lis alis.
DESTINS DIVIERS_ Di chê volte, la “vecje” Gurize e la “Gnove” Gurize a àn vût un diviers destin. Nassude in vie uficiâl propi tal ’47, cjapant dentri cualchi borc storic de perifarie nord-est de citât sul Lusinç, Nova Gorica e à vût un svilup cetant svelt di un pont di viste urbanistic, massime tai agns Cincuante e Sessante. Cui che al è stât lenti vie si è ineacuart daurman de diference jenfri la Gurize dai edificis asburgjics e liberty e la citât slovene, plui scuadrade e razionâl. Cun di fat, lis costruzions che a podin atrai plui la atenzion a son la vecje stazion de ferade transalpine (li che par agnorums e comparive une stele rosse a cinc pontis cu la scrite Mi gradimo socializem-Nô o costruìn il socialisim), il palaç dal municipi, il teatri e la biblioteche. Dut câs si va indevant a fâ sù, terens a disposizion ’nd è ancjemò: une sorte di “spazi vitâl” che Gurize no à plui di tant timp.
POPOLAZION_ A chest si pee la situazion demografiche des dôs realtâts. In dì di vuê il comun-citât di Nova Gorica, che si slargje su 309 chilometris cuadrâts e al cjape dentri 41 piçulis localitâts dut dulintor, al conte pôc plui di 32 mil abitants cjatantsi cussì al decim puest a nivel sloven; la citât par so cont e rive a cuasi 14 mil, mancul –tant par dâ une idee– di Codroip. La popolazion dal comun-citât (cemût che a vegnin clamadis lis citadinis plui grandis de Slovenie) e je in lizêr aument tai ultins agns, stant la migrazion di int che si sposte culì par lavôr. Cun di plui, tal 2008 e je stade regjistrade une cressite naturâl dal numar dai abitants, vâl a dî che i nâts vie pal an a son stâts plui dai muarts: nol capitave dal 1992. Magari cussì no, a pet dai dâts de “zimule” slovene, Gurize e va di chê altre bande: in dì di vuê, suntune superficie comunâl di 41 km², i abitants a son pôc mancul di 36 mil, cuntune diminuzion che e va indelunc di agnorums. Stant ai censiments, tal 1981 i abitants a jerin 41.500, tal ’91 a jerin lâts jù a 38.500: in sumis, –14 par cent in trente agns, tant che la posizion di Gurize come citât clâf dal Friûl di Soreli jevât e cjâflûc di provincie e ven metude in forsit de cressite vivarose di Monfalcon, che e à passât cuote 28 mil.
APONTAMENTS STORICS_ Par chest, dopo de vignude de Slovenie tal 1991 ma soredut dopo dal svicinament di Lubiane ae Union europeane tai ultins agns, si fevele di lavorâ adun a pro de cressite di cheste aree di là dal Lusinç. Cemût meti adun lis fuarcis? Par esempli, i aministradôrs des dôs citâts a àn za provât a impastanâ une linee di autobus tal Novembar dal 2002 jenfri i doi centris cuntun bon sucès. Tai agns dopo si son vûts apontaments che nol è esagjerât definî storics tant che la jentrade de Slovenie te Union europeane (prin di Mai dal 2004), la adozion dal euro di bande di Lubiane (prin di Zenâr dal 2007) e in ultin la jentrade te aree Schengen ai 21 di Dicembar dal 2007, cuant che i confins a son pardabon colâts.
GECT_ Il troi par creâ une citât “uniche” o ancje par svicinâ lis dos realtâts al pâr però ancjemò lunc. Un pas che al podarès jessi decisîf al è stât fat di resint, cuant che ai 22 di Zenâr stâts il sindic di Gurize Ettore Romoli, dutun cui coleghis di Nova Gorica Mirko Brulc e di Šempeter-Vrtojba Dragan Valencˇicˇ, al à firmât l’acuardi par meti in vore il cussì clamât Gect (Grup european di cooperazion teritoriâl): l’obietîf di cheste aleance al è chel di fâ nassi une vere e proprie “citât de Europe”, coordenant lis politichis peadis aes infrastruturis, ai traspuarts, aes risorsis energjetichis locâls e ambientâls pontant ae coesion politiche e sociâl. Midiant il Gect, lis trê aministrazions comunâls a podaran vê a ce fâ in maniere direte cun Bruxelles par domandâ finanziaments comunitaris.
ALESSIO POTOCCO
TERITORIS. SLOVENIE. Gurize-Nova Gorica: un avignî adun?............
GURIZE E NOVA GORÍCA_ I lôr nons a divegnin dal stes tiermin sloven, vâl a dî gorica, che al sta par “piçule mont, culine”. L’acent, sei par furlan che par sloven e talian, al va simpri su la prime “i”; par chest o podês sintîsi autorizâts a corezi cui che al va indevant a fevelâ di “Nova GÒrica” cence nancje impensâsi di usâsi a spostâ l’acent.


text:
100 agns za fa, tal Otubar dal 1916, si finive la Transiberiane, la ferade plui lungje dal mont. In tancj furlans a larin a lavorâ di chês bandis, e tancj a restarin la: une storie che si cognos pôc. Ve chi une des tantis…
Letaris scritis di Tomsk tal 1894: doi sfueuts sgramaticâts, plens di une poesie che si jemple di nostalgjie pe cjase lontane, pe femine restade di bessole, cun dut il marum che al nas di une distance infinide. Lis cjartis nus fevelin di une vite durissime, tal cûr de Siberie, a Tomsk, là che i nestris operaris, scarpelins, tieraçadôrs, muredôrs, e tirarin su i ultins grops di vie ferade che e tacave Moscje a Vladivostok e che si saressin unîts cualchi an dopo a Irkutzk, sul lât Baykal. Ce che si rive a lei sot dai segns di chel pinel balarin e tindint a pandi maglis sul sfuei nus permet di jentrâ dentri di une izba di len, cul cuviert di tiere. Nuie di sest di bevi, pôc ce mangjà. Si rive cuasi a nasâlu, il savôr de fadie, le puce de disperazion.
Chel che al scrîf si clame Checo Concine, origjinari di Sant Denêl. E il so cûr, a distance di plui di cent agns, nus trasmet chel sens di sospension che ti nas dentri cuant che no tu sâs nuie dal to ben, restat lontan. E dì par dì tu sparagnis cualchi monede, i rublis, sacrificant la vite, le zovinece, la salût pe sperance di podê gjoldi, une dì, une vite plui umane in Friûl, se Diu al vûl. Epûr al reste vivarôs ancje il sens dal stupôr e de maravee par une aventure uniche e grande, che si capìs jessi iripetibile, in te panze di une Nature mostruose, ma ancje bielone, strambe come chei oms e chei animai che a rivin adore a glotile e che la abitin in chês tieris lontanis, cuviertis di glace pe plui part dal an e trasformadis in palût e moscjins in te stagjon curte dal Istât. E la voie di contâle e je grande. Almancul tant che la premure di vê gnovis di cjase: i amîs, il timp, il paîs.
Di bon furlan, cu le anime ancjemò contadine, Checo al domande il presint dal forment. Al pree di vê notiziis de Mari e de Madone. Guai se cualchidun si aprofite di chê zovine lassade di bessole, a viodi dai fruts. I conte di jessi obleât a meti su vistîts di piel e corean che a son plens di pedoi e di pulçs che no rivin a murì nancje tal frêt plui glaçât dal mont: e al conte dut ce che al scuen patî dome par rivà in lusimpon: «abiamo avuto il giello alla barba 10 centimetri longi […]e in tanti posti si trovava solo che pan negro e tuto ingiellato».
Ma forsit plui che il frêt i da fastidi alc altri: «così entro il viagio non ho potuto veder un bichier di bira» Bisugne vierzi lis pagjinis cun cure, par pôre che si sfantin. Ma soredut pal rispiet che o vin di dâi a oms come Checo: «quel poco denaro che mi resta è tanto sangue». E il Friûl? Cemût ise la nestre int? Ce si contial li di voaltris? Domandis che di lontan a dovintin plui profondis de Taigà: «poi tu mi farai sapere quanto foragio che tu hai in Pozalis, e se tu hai tornato a recuperar la capara, e poi tuto fami sapere dei nostri afari di casa e dele novità, e il prezo della biava, che qui non abiamo nessuna notizia. Mi faresti un favore a spedirmi la Patria del Friuli».
Isal pussibil no comovisi? ❚
✒ Agnul Floramo
___________________________________
Felix Marchi: la svee de cussience in Mançurie
Fra i tancj furlans lâts a vore in Russie pe Transiberiane al jere ancje il fondadôr dal nestri gjornâl Felix Marchi. Al fo propit li che Marchi al madurì ad implen lis sôs convinzions furlanistis, cuant che al faseve il gjavedincj in Mançurie, framieç dai operaris impegnâts tal sprolungjament de ferade. Al è ce che si pues capî di un so scrit publicât su la Patrie dal Friûl tal 1946, dulà che si conte di une discussion sul Friûl, l’ultin dal an dal 1921, cuntun trop di operaris furlans che a lavorin là vie e che là vie a àn feminis e fruts di colôrs diferents. ❚
✒ A.F.
L’inovâl de Transiberiane, ferovie “furlane”. «Mi faresti un favore a spedirmi la Patria del Friuli»: Checo Concine, furlan di Siberie | Felix Marchi: la svee de cussience in Mançurie............
100 agns za fa, tal Otubar dal 1916, si finive la Transiberiane, la ferade plui lungje dal mont. In tancj furlans a larin a lavorâ di chês bandis, e tancj a restarin la: une storie che si cognos pôc. Ve chi une des tantis…


text:
Une necessitât dal om, stant che al è crot, e je chê di cuvierzisi. In tal timp, però, cheste “cuviertidure” di necessitât e à cjapât ancje altris significâts: al baste pensâ aes divisis che a mostrin la apartignince a “alc” tant che a un esercit, un cuarp militâr ma ancje un associazion, un grup e vie indenant. A chel significât al è peât un altri: chel di indicâ il status di une persone. Lis pelicis di diviers animâi a àn vût intal timp ancje chest significât ca, dutun cul desideri di someâ biei, creant un messedot che al à fat stimâ che il vistîsi cuntune pelice al imbielìs la persone e le fasès aparî inmagante, impuartante, di valôr ai voi di chei che le cjalavin, daûr dal principi che “la vieste e fâs il frari”, al contrari dal mût di dî talian che ducj o cognossìn.
◆ L’om, par lâ daûr ai siei istints e ai siei plasês, che a son ae fonde des modis, nol esite a doprâ altris animâi a so gust e a fâ di lôr ce che al calcole miôr. Intal timp, par otignî lis pelicis in mût plui facil e par stâ daûr ae domande, si à tacât a arlevâ i animâi. Chest – soredut di cuant che la sensibilitât, almancul di cualchidun, pe vite di chei altris vivents e je aumentade – al à creât problemis ai arlevadôrs, intal sens che, dentri di grups clamâts “ambientaliscj”, cualchidun al à pensât di agjî par chel che al stimave che al fos il ben dai animâi, lant a liberâju.
◆ Une azion di chest gjenar e je stade fate di un grup animalist inte gnot fra i 30 e i 31 di Avost dal 2003 cuant che, di un arlevament dongje Divilin (Vile di Cjargne) a son stâts liberâts cirche 3400 individuis di vison american Neovison vison.
Il vison american al è un mamifar semiacuatic origjinari dal Nord de Americhe. Intal secul XX al è stât impuartât tant che animâl di pelice in diviers paîs, e cumò si cjatilu in Europe, Asie e Sud Americhe. In Friûl, in passât a sono stâts metûts sù diviers arlevaments di indulà che a son scjampâts o che a son stât liberâts individuis.
◆ Intai dîs dopo de liberazion, al è stât recuperât un miâr di animâi e dopo altris 400; chei altris si son dispierdûts, tant che po dopo a son stâts viodûts o cjatâts muarts in diviersis localitâts, e intun pâr di mês a son stâts contatâts a passe 50 km dal pont di liberazion e su diviersis monts ancje sore dai 1500 m di altitudin.
◆ In cualchi câs, la sveltece di dispersion e somee che e sedi stade favoride dal spostâsi midiant di machinis, camions e altris mieçs dulà che i animâi a jentravin dentri di scuindon.
◆ La plui part dai esemplârs liberâts no à passât l’Invier, ma contats si son vûts in ambients adats ae specie tant che il Lât di Cjavaç, ancje inte Vierte dal 2004.
◆ In ciertis cundizions, cuant che a vegnin imetûts in nature individuis di une specie esotiche tant che il vison american, chescj a puedin cjatâ ambients adats e cundizions justis pe riproduzion. Cheste evenience e je stade stimade pussibile graciis aes osservazions, e par vie che a son stâts cjatâts individuis muarts in diviersis localitâts intai agns dopo dal 2004.
◆ Par confermâ cheste ipotesi, tignint in considerazion lis carateristichis e lis preferencis ambientâls de specie, l’autôr al à metût adun un studi che al è stât fat dilunc dai cors di aghe plui dongje dal pont di liberazion: il Tiliment e il Dean. A chescj, si è zontât il Melò, che si cjate dongje dal Lât di Cjavaç.
In particolâr, a son stâts esaminâts trats dai trê cors di aghe dulà che si stimave che e fos plui pussibilitât di contat cu la specie: intal Tiliment la zone di Caprizi, intal Dean la alte val, e intal Melò a soreli a mont di Trasaghis.
◆ La indagjin e je stade fate doprant fototrapulis, cirint i animâi e lis olmis de lôr presince. A chest monitorament al è stât zontât un altri di gjenar estensîf che al à interessât altris cors di aghe.
I risultâts a àn confermât in buine part ce che al jere stât ipotizât.
Inte Val dal Tiliment, il vison al è stât cjatât de dighe di Caprizi par cirche 3 km dilunc dal flum, viers For Disot e intal Riu di Grasie.
◆ Inte Val dal Dean, la specie e je risultade presinte intun toc di passe 10 km di Rigulât insù, fintremai plui insù de confluence dal riu Bordalie e intal riu Agalene. Esemplârs a son stâts viodûts ancje intal toc dal Dean che al passe par For Davôtri. Intal Melò, invezit no son stâts contats cul vison.
◆ Il studi al à permetût, pe la prime volte intal setôr setentrionâl dal Friûl, di individuâ dôs popolazions dal sigûr autonomis dal pont di viste de riproduzion. Stant che intai ultins timps no son stâts metûts sù arlevaments, al è une vore probabil, par no dî cuasi sigûr, che lis dôs popolazions si sedin origjinadis dai individuis liberâts dongje Divilin intal 2003.
◆ Stant che dopo de liberazion i individuis si son sparniçâts “a svintule”, cemût che al è stât verificât dai dâts cjapâts sù sul teren, e jere stade considerade la pussibilitât de esistence di altris popolazions dilunc altris cors di aghe: a confermâ chest a son stadis lis osservazions fatis intal monitorament estensîf dilunc de Bût e de Plâf (ancje in Venit). La ultime popolazions salacor si è origjinade di chê de alte Val dal Dean, che e je la plui setentrionâl in Italie.
◆ La presince di une gnove specie e pues fâ crodi che chest al sedi un miorament, ma intal câs di une specie esotiche tant che il vison american al nas cualchi probleme. Di fat, chel al pues jentrâ in competizion, par vie de vicinance di nicje ecologjiche, cu la lodre Lutra lutra (che e je tornade a frecuentâ, dopo desenis di agns, la zone dal Dean dulà che al vîf propit il vison, come verificât dal autôr di diviers agns incà) e il morson o spuç Mustela putorius. Cun di plui, si nudrìs di diviersis speciis di mamifars, uciei, retii, anfibis, invertebrâts e su chei al pues vê un grant impat, tant che, di solit, prin che l’animâl al cjapi pît, si considere la pussibilitât di eliminâ lis popolazions.
◆ Su la fonde dal fat che la introduzion di speciis estraniis che a son in stât di adatâsi al ambient e di formâ popolazions stabilis e cree diviers problemis e, intal câs dal vison american, chest al à un impat su lis speciis autoctonis (ven a stâi chês che si cjatin naturalmentri intune aree), si à di tignî cont di diviers fatôrs.
◆ Prin di dut e va dineade la pussibilitât di meti sù arlevaments e, par chei che a son za, bisugne previodi misuris par che i animâi no scjampin. In chest ultin câs, e in câs di liberazions dovudis a sabotaçs, al varès di jessi un plan pal recupar dai animâi cun scuadris di pront intervent.
◆ Dopo, fevelant in gjenerâl di speciis esotichis, bisugne vietâ la lôr importazion. Chest al evite la muart e la soference soredut dai individuis di chês speciis che a son caturadis intal lôr ambient naturâl e obleadis a fâ viaçs ancje di miârs di chilometris, dispès in cundizions di grant malstâ. Cun di plui, chei individuis che a rivin a destinazion, ju spiete la presonie e in diviers câs di jessi copâts.
◆ Si varès, ancje – prin di fâ ciertis azions, pûr sburtadis di “sintiments” che a vegnin di une vision mancul antropocentriche – di valutâ lis consecuencis, parcè che si pues fâ dam al ecosisteme.
◆ Naturalmentri, par podê svicinâsi in maniere razionâl ae cuistion, si à di rivâ a dominâ i istints e i plasês che nus fasin crodi che, se alc nus plâs, o podìn cjolisal, nol impuarte il dam che o fasìn – ancje a nô stes – e la soference e la muart che o provochìn.
◆ Il discors al sarès une vore grant e complicât ma, fasint une sintesi estreme, al mancje un toc: par vê un svolt inte cuistion, al è necessari e doverôs che cui che al stabilìs la normative di setôr e cui che le apliche si cjapi sù, propit par leç, la responsabilitât des consecuencis che chê normative e prodûs e che, a colade, ducj i “atôrs” – dal cumierç, al arlevament e vie indenant – a sedin responsabii di ce che lis lôr azions a produsin. Par fâ capî invezit cemût che e je tignude in considerazion la “facende” – e par esempli la pericolositât che al pues vê l’ent public pal ecosisteme – al è necessari ripuartâ il fat che, timp indaûr, un ent public al proponeve la realizazion di arlevaments di vison american in zonis di mont. ❚
Il vison american, une gnove specie esotiche che e vîf in FriûlGianluca Rassati
Une necessitât dal om, stant che al è crot, e je chê di cuvierzisi. In tal timp, però, cheste “cuviertidure” di necessitât e à cjapât ancje altris significâts: al baste pensâ aes divisis che a mostrin la apartignince a “alc” tant che a un esercit, un cuarp militâr ma ancje un associazion, un grup e vie indenant. A chel significât al è peât un altri: chel di indicâ il status di une persone. Lis pelicis di diviers animâi a àn vût intal timp ancje chest significât ca, dutun cul desideri di someâ biei, creant un messedot che al à fat stimâ che il vistîsi cuntune pelice al imbielìs la persone e le fasès aparî inmagante, impuartante, di valôr ai voi di chei che le cjalavin, daûr dal principi che “la vieste e fâs il frari”, al contrari dal mût di dî talian che ducj o cognossìn.


text:
Ce svelt, pre Antoni benedet, che il timp al passe! Mi somee chê altre dì che o vevin di cjatâsi a gustâ insieme pe sagre di S. Marc a Savonelis e invezit a son za trê agns che in chê gnot e inte gnot sul ôr de strade tu nus âs lassâts.
La tô tombe ancje dopo tant timp e continue a florî di rosis e lumins e in chest aniversari ancje jo o vuei vignî a cjatâti cun trê piçui regai. Prin di dut o pon dongje di te un sacut di semencis di ort e di zardin par vie che Franco Maschio di Maian, un artist cognossût dentri e fûr dal Friûl, al à fat un bozet li che ti presente vistît di contadin. Tu âs braghessis di lavôr, une cjamese cu lis maniis curtis e intai pîts scarpis di campagne. Te man çampe tu tegnis la Bibie, il libri de liberazion, e tu vierzis la diestre intal at di semenâ. Tu sês propit tu; di fat tu âs semenade cussience e spiritualitât, culture e dignitât par dute la tô vite.
Daspò ti regali une viole, rosute de tô simpatie e dal to cûr. La viole che ti pon e je la tesi di lauree di Mauro Della Schiava, un zovin che al à ancje in consegne il to cjanut. E à par titul: «Restâ cu la int, la esperience di Glesie Furlane» e te dediche e dîs: «Se alc al nas, al vûl dî che la semence no je stade butade e coltade di bant. Dedicât a voaltris, a lis vuestris ideis, a lis vuestris passions, al vuestri crodi e a pre Toni».
Al è dentri il to credo e il to lavôr.
E o met cumò tal vâs un ramaç di ulîf simbul di pâs. L’ulivâr mi fâs pensâ a la «Opera omnia» che Glesie Furlane e à començât a publicâ: une vore ben imbrucjade e che e menarà riflession e justizie e duncje gjenuine e autentiche pâs.
Al è vêr, al è pôc un sacut di semencis, la viole, il ramaç, ma nus pandin che il tesaur al è in te, nus visin de vierte che e torne, nus vierzin i voi su di un altri Friûl.
La tô tombe e florìs di rosis vivis e veris e cui sa tropis paveis, avons, gjespis e âfs che a businin e a gjoldin tra chei colôrs e bonodôrs cjapant sù e menant semençutis lontan e in tieris a nô scognossudis. Chês âfs o sin ancje nô che vuê ti ricuardìn; e ancje cun nô la tô peraule e rive li che nissun varès mai inmagjinât.
pre Tonin Cjapielâr
MEDITANTLIS TAL SO CÛR. Tal tierç aniversari............
Ce svelt, pre Antoni benedet, che il timp al passe! Mi somee chê altre dì che o vevin di cjatâsi a gustâ insieme pe sagre di S. Marc a Savonelis e invezit a son za trê agns che in chê gnot e inte gnot sul ôr de strade tu nus âs lassâts.


text:
Il Comun di Flumisel, parie cun chei di Vile e di Rude, al è dentri ancje intune altre iniziative di dut altri gjenar. Silvano Bertossi e i ristoradôrs dal locâl Il ragno d’oro a àn dade vite intai agns dal 2002 al 2006 a une schirie di incuintris gastronomics culturâi une vore origjinâi: seradis di culture cun esperts di storie dal teritori, completadis di un bon mangjâ, daûr des ecipis rafinadis de siore Aurelia. Il libri al cjape dentri lis relazions tignudis di bande dai vincj relatôrs, une schirie di fotografiis che a ilustrin i moments di intrateniment, recipis detaiadis, documents storics.
Ancje il mangjâ ben al fas part de storie e un pocje di buine cuince culturâl no i fas dal sigûr nissun mâl a di un bon plat, anzit! O, al contrari, un bon plat no i fâs nissun mâl ae culture, anzit!
Un biel viaç che al partìs de antighitât e al rive fin in dì di vuê, là che o cjatìn personaçs tant che Napoleon, Casanova, Pasteur, Chiozza, Richard the lion heart, Isi Benini, Radetzky, Chino Ermacora… Oltri che pierçui, rîs, vins, pes, persuts e v.i.
La lenghe furlane e je presint in dôs des relazions, chê di Enzo Driussi, La puisie che scjalde il cûr, e chê di Benvenuto Castellarin, Int di flum; cun di plui, si le cjate in dôs poesiis, une di Mirella Fogar e une di Renzo Cecotti.
Di no pierdi, la schede tecniche dal documentari «In chel dì da lis mês gnocis», che o cjatìn a p. 180: o fasarìn cognossince cul ‘territorio di Brasiliano’, nuie mancul!
Ma in sumis: un libri che al sta ben in cusine, ma ancje inte librarie.
Laurin Zuan Nardin
CULTURE – Silvano Bertossi (par c. di) A tavola con… la Storia del territorio............
Il Comun di Flumisel, parie cun chei di Vile e di Rude, al è dentri ancje intune altre iniziative di dut altri gjenar. Silvano Bertossi e i ristoradôrs dal locâl Il ragno d’oro a àn dade vite intai agns dal 2002 al 2006 a une schirie di incuintris gastronomics culturâi une vore origjinâi: seradis di culture cun esperts di storie dal teritori, completadis di un bon mangjâ, daûr des ecipis rafinadis de siore Aurelia. Il libri al cjape dentri lis relazions tignudis di bande dai vincj relatôrs, une schirie di fotografiis che a ilustrin i moments di intrateniment, recipis detaiadis, documents storics.


text:
Al capite dispès che mi domandin, stant che o soi une sindicaliste femine, se in Friûl la crisi e à colpît di plui lis feminis o i oms, par ce che al tocje il lavôr. A vuelin savê, duncje, se a son di plui lis feminis a vê pierdût il lôr lavôr e a jessi metudis in casse integrazion, e v.i.
I numars a disin che il tas di disocupazion des feminis al è plui alt, sedi in Regjon che in Provincie di Udin. Il probleme, di fat, al è che za prime de crisi lis feminis ocupadis a jerin di mancul e che la crisi, dal manifaturîr prime e dai servizis dopo, e à falcidiât lis bassis professionalitâts che a son, magari cussì no, prerogative des feminis.
A tantis di chês che a son inmò ocupadis al è stât imponût, simpri par efiet dal câl dai volums produtîfs, il timp parziâl “obligatori”, ridusint in chest mût ancjemò di plui la lôr paie za plui basse, ancje a paritât di oris lavoradis, di chê dai coleghis oms.
La flessibilitât, e duncje ancje il timp parziâl, diventie pussibile dome cuant che e covente aes impresis? Si, in maniere palese. Lis aziendis a continuin a no capî, o a fâ fente di no capî, che pes feminis al è indispensabil vê un orari di lavôr elastic par conciliâ il timp di lavôr cun chel de proprie vite familiâr. A dî il vêr, nancje lis struturis publichis locâls, par esempli lis scuelis di ogni nivel, a àn oraris “friendly” (amichevui) pes feminis e lis fameis, stant che i oraris a son pensâts une vore pai operadôrs e pôc pai utents! Chest, dal sigûr, al penalize prin di dut lis feminis lavoradoris che su chês, come che si sa, al cjame ancjemò dut il lavôr di pulizie de cjase, di cure e di assistence dai familiârs.
In Friûl, di cualchi an, a son simpri plui numerosis lis feminis che a fasin lis feminis di servizi o lis badantis e che duncje, li di altris fameis, si ocupin dai lavôrs di pulizie, cure e assistence. Al ven iniment, in maniere spontanie, di cuant che lis fantatis e lis feminis furlanis – e a jerin i agns no lontans ’50 e ’60 – a levin “a servizi” tes fameis sioris de Penisule. Vuê, almancul, e je ricognossude la dignitât di chel lavôr ma al è sigûr retribuît mâl e dispès al ven fat in neri.
Tra i zovins, po dopo, la disocupazion tra oms e feminis e je sù par jù compagne. E e je alte. Tant alte. Masse alte!
O vuei visâ che lis feminis, in medie, si diplomin e si laurein di plui, in mancul timp e cun miôr risultâts. Intal mont dal lavôr, però, a restin intatis lis barieris culturâls che lis penalizin e la crisi e va a pericul di sverdeâ il mai cidinât e tant superficiâl e vagolât lûc comun che i “pôcs” puescj di vore disponibii a vedin di jessi dâts ai oms paris di famee, intant che lis feminis, in fin dai fats, a puedin stâ cun trancuilitât a cjase.
Ancje intal nestri Friûl, di fat, al tocje impegnâsi par che cheste crisi economiche interminabile no fasi torna indaûr la cundizion des feminis inte famee, intal lavôr e inte societât. Che si finissi, infin, di dî che se une femine e vâl e à la stesse pussibilitât di un om, che no servissin leçs a poie des feminis (cuotis rose). La storie, la atualitât e i numars frêts a disin che nol è par nuie cussì, e che ancje intal civîl Friûl al è ancjemò tant, ma tant di fâ. ❚
Iris Morassi, La Segretarie Regjonâl USR CISL Friûl Vignesie Julie
La crisi viodude di bande des feminis............
Al capite dispès che mi domandin, stant che o soi une sindicaliste femine, se in Friûl la crisi e à colpît di plui lis feminis o i oms, par ce che al tocje il lavôr. A vuelin savê, duncje, se a son di plui lis feminis a vê pierdût il lôr lavôr e a jessi metudis in casse integrazion, e v.i.


text:
Servizis: consulencis linguistichis e revision di tescj
La Serling e furnģs servizi di revision di tescj a plui nivei, concuardant la prestazion cul client. La revision e pues jessi: ortografiche, gramaticāl, lessicāl, stilistiche.
Ai clients de Serling si da un servizi fis e gratuit di consulence linguistiche par telefon o par pueste eletroniche.
Dizionari ortografic Furlan. Plui di 38.000 lemis dal talian al furlan e dal furlan al talian. Grafie uficiāl e lenghe furlane di riferiment. Comprilu ca di noaltris!
Cors di grafie furlane. Une formulazion clare e sintetiche des regulis di grafie uficiāl de lenghe furlane, cun esercizis e soluzions e un cd par i detāts. Comprilu ca di noaltris!
email: info@serling.org
tel. / fax : +39 0432 649131
p.i. 02203350307


text:
Prime di dut ancjemò une volte si à di ringraciâ dutis lis fameis che a àn dite di sì al furlan te scuele. No è stât facil, viodudis dutis lis bufulis e la contrarietât mostrade di tancj tes istituzions, tai ambients sindacâi e soredut de bande di chei che a continuin a fevelâ di doprâ l’inglês, cuasi come che une robe e ledi cuintri di chê altre. Sflocjis, ma no sin chi a discuti di chest. Al è avonde ce che al è stât scrit su cheste cuistion, e no vin voie di tornâi parsore.
O visìn invezit chei professôrs – e soredut chei dirigjents scolastics – che, numars ae man, a son lâts cuintri de aplicazion de leç: un câs su ducj, chel di Gardiscje dal Lusinç. Nol è pussibil che nissun al vedi presentade la domande pal furlan, alc nol va. No savìn se cualchidun in presidence al à dismenteade la modulistiche, se lis fameis a son stadis informadis o se invezit a son stadis sburtadis a no fâ nuie.
Lant a viodi lis tabelis, al salte tai voi ancje Udin e soredut l’Uccellis, un istitût linguistic che si da une vore di sflocje pe sô ufierte multilengâl e dulà che il furlan nol ven insegnât par nuie.
Si visaiso l’an passât di chê mestre che vie mail e invidave i gjenitôrs a no iscrivi i lôr fruts aes lezions? Dome un câs singul o une pussibile tindince? O denunciarìn ognidune di chestis sporcjis manovris sedi al ufici regjonâl scolastic che ae Cort dai Conts, par dams. E sì, parcè che lis robis a son claris: la scuele in Regjon e à il dovê di prontâ la ufierte didatiche par il furlan. Tancj duncje i câs di tignî di voli.
Da pît, po dopo, la nestre ricognossince e va aes fameis furlanis, e un bon lavôr a ducj chei insegnants che si prontin pal gnûf an: o vês tra lis mans un toc impuartant dal passaç di une gjenerazion a di chê altre, cun ducj i valôrs che ognidune si puarte daûr.
Par ultin, ma al è il plui impuartant, un mandi di cûr a chês fantacinis e a chei fantacins che a podaran fevelâ la lôr marilenghe dentri te lôr scuele. ❚
✒ Redazion
Il furlan a scuele, nissun pas indaûr............
Prime di dut ancjemò une volte si à di ringraciâ dutis lis fameis che a àn dite di sì al furlan te scuele. No è stât facil, viodudis dutis lis bufulis e la contrarietât mostrade di tancj tes istituzions, tai ambients sindacâi e soredut de bande di chei che a continuin a fevelâ di doprâ l’inglês, cuasi come che une robe e ledi cuintri di chê altre. Sflocjis, ma no sin chi a discuti di chest. Al è avonde ce che al è stât scrit su cheste cuistion, e no vin voie di tornâi parsore.


text:
Al coventarès domandât a Nostradamus o a Piero Angela che nus disvelin il misteri di une Leghe che in Venit e Lombardie e ten cont de autonomie, e invezit in Friûl e regale 2 miliarts e 400 milions a Rome: dut par no disturbâ il guvier amì dal “comandant” Salvini, che intant al premie la Sicilie (Regjon notoriementri virtuose a nivel di belanç) “scontant” il so debit di 900 milions di euros.
I numars a fevelin di bessôi: il contribût di solidarietât che i furlans a saran clamâts a paiâ tai agns che a vignaran al è di 716 milions chest an, e di 836 pal 2020 e 2021. Renzo Tondo e Debora Serracchiani a àn peât il destin de nestre Regjon a chest salàs, a àn contratât cui guviers di Berlusconi, Monti, Renzi e Gentiloni e dal 2011 a son stadis gjavadis des nestris sachetis un grum di risorsis, plui o mancul 6 o 7 miliarts: ma la vere nature dal impat finanziari di chescj acuardis cul Stât dut câs no je mai stade sclaride, parcè che la Comission proponude di pueste dal Pat pe Autonomie no je stade mai convocade. Sedi la drete che la çampe a son stadis dacuardi a sierâ no un, ma ducj i doi i voi, cuant che il Stât al à fat pesâ la necessitât di ridusi il debit lant a scuedi des Regjons a Statût Speciâl.
Trent e Bolzan si son za fats justizie fasint ricors ae Cort Costituzionâl che ur à dât reson tal 2014. Val di Aoste e Sicilie a àn vude une riduzion consistente: il Friûl-Vignesie Julie invezit nol à rivât in pratiche a rinegoziâ nuie. A pet de Serracchiani, che si jere vantade di vê otignût un scont di 120 milions l’an des elezions regjonâls, cumò il gnûf president Fedriga al è tornât di Rome vantantsi di une riduzion di 142 milions pal 2019. 22 milions su 2,4 miliarts: e saressial un sucès? Al è pôc plui dal 1 par cent, e soredut nol sposte nancje un fregul de gabele pesante che i citadins furlans – ducj – a scuegnin dâ a di un guvier che al doprarà chescj bêçs no par ridusi i debits, ma cun dute probabilitât par fânt altris (baste viodi il redit di citadinance).
Chescj 2,4 miliarts di euros tai prossims trê agns a vuelin dî par nô furlans 700 euros parom: invezit ai sicilians (che a pain 1 miliart l’an, ma a son 5 milions) ur vegnin gjavâts dome 200 euros parom. La leç di stabilitât dal Stât, insome, e je une rapine. Fedriga al veve imprometût ai siei eletôrs di rinegoziâ chescj pats finanziaris, ma il flum di bêçs bande Rome al reste simpri compagn, e soredut (par fevelâ cu lis peraulis dal segretari regjonâl dal Pat pe Autonomie Massimo Moretuzzo) «la Specialitât stesse de nestre Regjon cence risorsis e cence competencis e devente inutile». Purpûr il segretari dal Pd Cristiano Shaurli (miôr tart che mai) al à invidât Fedriga a cjapâ esempli de Sardegne, che e à fat ricors ae Cort Costituzionâl e che si è viodude dâ reson: “Gjavant cussì tancj bêçs ae Regjon, di fat, il Stât no i permet plui di davuelzi lis sôs funzions”, e dîs la Consulte te sentence 6/2019.
La situazion e je duncje pardabon serie, e al è preocupant che la maiorance regjonâl si plati su chest teme. Dut al è ancjemò plui grâf parcè che su la cuistion no je nissune trasparence. E nol è stât coinvolt in nissune maniere il Consei regjonâl, che al varès di jessi il puest dulà che i presidents a vegnin indreçâts. Invezit Tondo, Serracchiani e cumò ancje Fedriga a fasin di bessôi i lôr acuardis cu lis maiorancis amiis che di Rome a scuedin simpri plui bêçs. Ducj prin des elezions a prometin di difindi i interès dai citadins dal Friûl-Vignesie Julie. Ma al moment de veretât, cuant che Rome e clame par paiâ dazi, i nestris sorestants a àn dome une rispueste: «Siôr sì». ❚
Walter Tomada


text:
05 aprile 2006
Continuitât!
Continuitât: chest al è stât il messaç di fonde dal biel incuintri che al è stât li di Gardo.
Plene la sale e une sole peraule par ducj: CONTINUITÂT!
Continuitât a Rome cul Centridrete e Renzo Tondo
Continuitât a Udin cul Centridrete e Adriano Piuzzi
Continuitât a Maian cul Centridrete e Claudio Zonta.
Ps: di bon coleghe Renzo Tondo al à volût a ducj i coscj saludâ Rene in cusine! Mancje mai che i vansi in tic di timp e tra Rome e Tumieç si ferme a taiâ la sopresse a Puint de Ledre… o ai scugnût purtâlu vie che al veve za metût sù il grimâl: e cui lu ten!
13 commenti:
- Christian Romanini ha detto...
-
dut câs dome une racomandazion: lait a votâ cui che o vês voie e cui che us pâr, ma al è impuartant lâ a votâ!!!
Il parcè? Se cualchidun al jere lunis al à vude une rispueste... Invezit par chei che no jerin: lâ a votâ al vûl dî vê la ocasion di jessi part ative tal destin dal nestri comun.
Votait di ca o di là, ma visaitsi ancje che pal Comun al è impuartant meti il cognon dal candidât conseîr: cun 100 e rots di lôr o pensi che nol sedi un probleme cjatâ un cognon par dâi une preference.
Domenie e lunis lait a votâ e pal comun visaitsi di scrivi une preference pal candidât conseîr!
ps: nol esist il "voto disgiunto": atenzion a no fâsi anulâ la schede!
Par chês altris schedis (Provincie, Cjamare e Senât) invezit al baste fâ une crosute sul simbul: une sole crosute par ogni schede.
- 5/4/06 23:09
- thermonuke ha detto...
-
Finalmentri un pocje di frice!
- 6/4/06 09:07
- MaxPola ha detto...
-
thermo: e soi che rît denant dal pc di besol :)
...di bon che soi dimissionari, cusì i colegas no disin nuie :)
- 6/4/06 12:18
- Christian Romanini ha detto...
-
thermo: Rene e merte rispiet, va planc... no ti parial di jessi un tic sbrissât?...
- 6/4/06 13:57
- MaxPola ha detto...
-
dai, christian... al scherzave... Rene e a il rispiet di duç... e pensi che nissun al vedi alc di dì su di ie...
- 6/4/06 14:10
- Christian Romanini ha detto...
-
le ai capide, ma par evitâ... ancje parcè che se un al sgare, Rene no à bisugne di nissun par difindisi: ju fâs cori ducj cu la scove! :)
- 6/4/06 14:13
- thermonuke ha detto...
-
J scherzavi e poi di me e' a pore, o aj apene cjolte la pale di svangje!
- 6/4/06 14:45
- viot di viodi ha detto...
-
n1 thermo tu ses simpri el solit!
n2 viodint el comment ch'al fat su chel che al'ere sentat dongje di te che atre sere in ''gnovis in curve'' mi par ch'al sedi dut fur strade
n3 nissun rive a dimi cui ch'al'è ingresso
n4 p38 nol'è chel che o pensavi e nancje mistercoerenza
- 6/4/06 15:50
- viot di viodi ha detto...
-
dato che il post su wojtila al'è già stat gjavat o volevi nome visà ''vergognati'' che i ahi rispuindut e ch'al pò lei le rispueste accedint a l'archivi!
- 7/4/06 00:59
- Christian Romanini ha detto...
-
ducj i post no vegnin gjavâts, ma a van in automatic tal archivi...
- 7/4/06 07:51
- viot di viodi ha detto...
-
n1 ce che al'ere di dì, al'è stat dit. ce che al'è di fà lu viodarin di martars in denant. o soi entrat in chest blog fasint i complimens al so titolar e in te stesse maniere mi congjedi.
n2 mi dislpas so soi stat masse dur o mal interpretat di qualchidun ma no jè tristerie a jè nome une sane e genuine esuberance.
n3 viodet di no fa capeles cun che menade dal voto disgiunto!
n4 vait a votà che podè esprimi el propri parè al'è impuartant. a no nus samee une robe normal ma tante int in tal mont no pò falu
n5 fuarce udin e mandi a ducj
ps: mi romp veramentri i cojons no savè cui c'alè ingresso
- 7/4/06 21:40
- Christian Romanini ha detto...
-
Viot di viodi: grazie di dut e ten presint che cheste iniziative e larà indenant ancje dopo. Duncje o varessin gust (jo sigûr ma o pensi ancje altris) di leiti ancje plui indenant. se no altri pe "analisi dal vôt": apontament lunis di sere par viodi des politichis.
Intant a son za tacadis lis previsions...
a prest
- 7/4/06 23:05
- Christian Romanini ha detto...
-
Di politiche, dopo miezegnot no si fevele plui fin Lunis, ma o cirarai alc altri par passâ un moment achì distès...
- 7/4/06 23:05